## El Consorci de Museus acull la recta final de l’8a edició d’EnsoLAB amb tallers i música electrònica en el Centre Cultural Las Cigarreras d’Alacant

*** El 25 i 26 d’octubre tindran lloc classes magistrals i directes de música electrònica d’entrada gratuïta
* El festival EnsoLAB es consolida com a referent en l’exhibició de música electrònica experimental d’avantguarda**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), acull els últims concerts i activitats de l’8a edició del festival de música electrònica EnsoLAB en el Centre Cultural Las Cigarreras d’Alacant.

El 25 i 26 d’octubre el CC Las Cigarreras celebra dos jornades de portes obertes que inclouran classes magistrals i directes a càrrec de destacats artistes DJ de música electrònica experimental, avançada i d’avantguarda.

La secretària autonòmica de Cultura, Pilar Tébar, ha destacat que EnsoLAB “és una de les propostes culturals més singulars i avantguardistes de la música electrònica del panorama nacional”.

Així mateix, ha reiterat “l’aposta de la Generalitat pels productors i la música electrònica experimental com a llenguatge d’expressió artística contemporània”.

El divendres 25 la Caixa Negra del CC Las Cigarreras i el Jardí Vertical reuniran una successió de tallers, classes magistrals i sessions en directe a càrrec de destacats artistes com Foxglove i Promising/Youngster.

Foxglove és el projecte musical de Bea Andrés, una violoncel·lista professional que ha canviat la música clàssica per l’electrònica. L’artista explicarà com navega entre els dos mons, i farà un directe que transita per l’*ambient*, l’electrònica pura i el *garage*.

La seguirà Diego Cadierno, conegut com a Promising/Youngster, un experimentat productor que ha actuat en festivals com LEV (Gijón) i Volumens (València). Cadierno posarà sobre l’escenari tant el seu control tècnic com el seu potent directe ple d’energia i qualitat sonora.

Paral·lelament, el Jardí Vertical de Las Cigarreras s’omplirà d’harmònics analògics de la mà de Rewtinos, que en format *synth jam*, farà una *rare session* en la qual es podran escoltar ritmes electrònics d’IDM o D&B.

El dissabte 26 d’octubre el públic assistirà a una sessió inoblidable a càrrec dels reconeguts i experimentats Nikka i HD Substance. A més de desbudellar els secrets dels seus sets en la classe magistral, arriben amb dos propostes molt distintes i complementàries.

L’artista sonora, productora i divulgadora d’art sonor, Mónica Muñoz, coneguda com a Nikka, ha participat en nombrosos festivals com Sónar, Norberg Festival o Femelek. Nikka farà un espectacle en quadrifonia per a realitzar una escolta atenta immersiva del seu treball més experimental.

Per la seua banda, HD Substance és un dels artistes més importants de l’escena electrònica nacional i ha participat en festivals com Sónar, BAM, Aural o Benicàssim. Hd Substance presentarà el seu treball en directe en un dels seus radicals, eclèctics i transgressors directes.

Ximo Noguera (Industrial Complexx) i Orco, prendran les regnes de la *rare session* en una sessió en format vinil. Es tracta de dos DJ amb una llarga trajectòria en diversos projectes musicals: segells discogràfics, producció, literatura musical... Els dos es van iniciar en el món de l’electrònica des del *post-punk*, el *synth* i el *darkwave*, passant per EBM i el *dark techno*.

EnsoLAB 2024, organitzat pel CMCV, l’Ajuntament d’Alacant, l’Institut Gil-Albert i el col·lectiu, EnsoLAB, es clausura el 8 de novembre amb un concert Auditori de Música d’Alacant (ADDA).

L’entrada a les activitats és lliure, amb inscripció prèvia [ací](https://ensolab2024.eventbrite.es/).

Programació 25 i 26 d’octubre

Divendres 25:  
Escenari Jardí Vertical. Rare session  
18:00 hores. Rewtinos.  
Escenari Caixa Negra. Ensolab  
17:00 hores. Masterclass - Promising/Youngster.  
19:00 hores. Masterclass – Foxglove.  
21:00 hores. Live – Foxglove.  
22:00 hores. Live – Promising/Youngster.

Dissabte 26:  
Escenari Jardí Vertical. Rare session  
18:00 hores. Industrial Complexx + Orco.  
Escenari Caixa Negra. Ensolab  
17:00 hores. Masterclass - HD Substance  
19:00 hores. Masterclass – Nikka  
21:00 hores. Live – Nikka  
22:00 hores. Live - HD Substance

Fecha: 14/10/2024